پاکستان د افغان سوداګرو دپاره د هند سره د واهګه پوله پرانيزي
پاکستان ويلي د افغانستان د هند سره د سوداګرۍ (ټرانزټ ټرېډ) په لړ کې د واهګه پوله د 15م جولايۍ څخه پرانيزي.
کراچۍ — د افغانستان دپاره د پاکستان د وزیراعظم ځانګړي استازي محمد صادق ویلي، افغان سوداګرۍ ته د اسانتیاؤ برابرولو په لړ کې پاکستان پرېکړه کړې چې د هند سره د افغان سوداګرو د مالونو لېږلو دپاره د واهګه پوله د 15م جولايۍ نه بيا پرانيزي. هغه ويلي اول به د کرونا په اړوند تګلاره عملي کولی شي. صادق په ټويټر ويلي، پاکستان د وړاندې د افغانستان سره په پوله په ټولو لارو د دوه اړخيزه سوداګرۍ فعاليتونه په ځای کړي دي. د پاکستان او افغانستان د سوداګرۍ او صنايعو (جوائنټ چېمبراف کامرس اېنډ انډسټري) د ګډې خونې مشرخان جان الکوزی وايي د پاکستان د دغه پرېکړې هرکلی او ستاينه کوي چې د هند سره د واهګه پوله د افغان سوداګرو دپاره پرانيزي. وي او ای ډيوه سره په خبرو کې هغه وويل، د واهګه په لار يواځې د افغانستان څخه هند ته سامانونه لېږل کیږي راوړل کيږي نا، خو د څو مياشتو د بندېز وروسته چې اوس دغه لار د افغان سوداګرو دپاره پرانستل شيد دوی په ګټه ده او دا وخت چې د افغانستان د سبزۍ او مېوې دی د لارې پرانستل به د افغان سوداګرو په ګټه تمام شي. هغه وويل د پاکستان د دې ګام هرکلی هم کوي چې د تورخم او چمن وروسته یې د غلام خان، انګور اډې او خرلاچي لارې پرانستي خو نوموړی وایي د کرونا وبا له امله چې په پوله د ډرائيورانو کلېنډرانو د بدلولو کومه لړۍ ده که دا ختمه شي نو په پوله د ګاډو د تګ راتګ کار به اسان شي. هغه وويل د تورخم او چمن نه علاوه په نورو پولو د ټرانزټ کاروبار نه کيږي په دې نورو لارو ځايي دواړه اړخيزه سوداګري کیږي. هغه زياته کړه د کرونا وبا له امله د افغانستان سره د تلونکو راتلونکو 1000 ګاډو شمېره 200 ته راکمه شوې ده. پاکستان د مارچ په مياشت کې د کرونا وبا له امله خپلې ټولې ځمکنۍ لارې د نورو ګاونډي ملکونو سره تړلې وې. فضل عزيز په کراچۍ کې د وي او اې ډيوه خبريال دی په سياسي، تعليمي، صحت او کلتور سره په ټولنيزو موضوعاتو وېب، رېډيو او ټيلي ويژن ته رپورټونه جوړوي او په ځانګړو موضوعاتو ليکل هم کوي. د کراچۍ د اردو پوهنتون نه يې د جرنلزم او کراچۍ پوهنتون نه يې د نړيوالو اړيکو د ماسټرۍ ډګريانې ترلاسه کړي دي.